RTC sukundi fundu arekadadu pá dislokadus di Chã das Caldeiras y só risolvi divolvi dipôs ki fazedu barudju na parlamentu.
Impreza públika di Rádiu y televison kabuverdiana, RTC, na onda di solidariedadi ku dislokadus di Chã das Caldeiras organiza um kampanha Djar Fogo na Coraçon undi arekada monti donativus em dinheru ku bens pá dislokadus di Chã das Caldeiras. Interesanti é ki pasadu pratikamenti dois anus y meiu ninguém ka presta ninhum diklarason sobri undi dinheru bai para ki debia ser intregadu na komison xefiadu pá cruz vermelha, és risolvi guarda na konta particular di Impreza.
Dinheru ki ninguém ka stá lembraba más, só bem kobradu na ultimu seson plenariu di parlamentu undi dinunsiadu ma um di kes donativus di 1 milhon di contu ki era pá djudaba um di kes família di Chã das Caldeiras ki també staba nês konta, pedidu di volta pá parti di doador através di fundason Donana ( dona Ana Hopffer Almada) mai di líder di PAICV, Janira Hopffer Almada.
Si ka tinha és polémiku barudju di dinheru ki dislokadus nem ka stá konta kuel más tá fikaba mofadu na konta di Impreza ti ser uzadu di forma individu pá tapa algum braku di grandi dívida di Impreza.
Novu administrason di RTC, nem ka tinha informasons di konta undi dinheru foi depositadu y só dipôs di kompleta dois anus, ó midjor na dezembro últimu ki é tevi asesu a informasons y goci é ka sabi Modi é tá fazi pé distribui dinheru.
Sertu é ki és konfuzon sobri dinheru lansadu pá diputadu di MPD, Orlando Dias, bem dismaskara transparensia y imaturidadi di pisoas ki tá toma frenti na insiativa di solidariedadi na Cabo Verde.
Di akordu ku diputadu logu dipôs di tomada di posi di novu konsedju di administrason nomiadu pá Abraão Vicente, konta foi blokiadu pá antigu administrador y só goci kês tevi asesu a xavis di konta.
Nova prizidenti di RTC, Sara Pinto, flá má dinheru dja stá bem ser disponibilizadu pá populason di Chã das Caldeiras, montanti ki dja bai tardi dipôs di tudu sofrimentu enfrentadu na momentu, más ki tá ser justu y bem vindu. Afinal sai di bolsu di alguém ku és intenson y nau pá ser blokiadu na konta alheiu.
“Cabofree/ DYPK”
kea_Latn kea_Latn kea_Latn kea_Latn kea_Latn kea_Latn kea_Latn kea_Latn nob_Latn